b'\n_START_ARTICLE_\nArcheologijos paminklas\n_START_PARAGRAPH_\nArcheologijos paminklas \xe2\x80\x93 archeologin\xc4\x97 vieta, susijusi su senov\xc4\x97s \xc5\xbemoni\xc5\xb3 gyvenimu ir veikla.\n_START_SECTION_\nArcheologijos paminkl\xc5\xb3 r\xc5\xab\xc5\xa1ys\n_START_PARAGRAPH_\nArcheologijos paminklu gali b\xc5\xabti paskelbta senov\xc4\x97s \xc5\xbemoni\xc5\xb3 stovyklaviet\xc4\x97, gyvenviet\xc4\x97, piliakalnis, piliaviet\xc4\x97, senasis miestas ir j\xc5\xb3 kult\xc5\xabrinis sluoksnis, dvarviet\xc4\x97, titnago ir metal\xc5\xb3 r\xc5\xabdos kasykla, metalo lydymo vieta, irigacinis \xc4\xafrenginys, kapas, dolmenas, piramid\xc4\x97, kapinynas, pilkapis, alkas, urvas ar uola su pie\xc5\xa1iniais, menhyras, apeiginis akmuo, k\xc5\xablgrinda, lobis ir kita, taip pat atskir\xc5\xb3 archeologini\xc5\xb3 objekt\xc5\xb3 kompleksas._NEWLINE_Archeologijos paminklai ir archeologiniai radiniai padeda pa\xc5\xbeinti materialin\xc4\x99 ir dvasin\xc4\x99 kult\xc5\xabr\xc4\x85, papildo ra\xc5\xa1ytini\xc5\xb3 \xc5\xa1altini\xc5\xb3 \xc5\xbeinias. Jie tiriami ir saugomi (archeologijos paminkl\xc5\xb3 apsauga). Archeologijos paminklais imta dom\xc4\x97tis XVIII a. 1747 m. kasin\xc4\x97ta Italijoje (Pomp\xc4\x97ja), 1784 m. \xe2\x80\x93 JAV (ind\xc4\x97n\xc5\xb3 pilkapis prie Rivanos up\xc4\x97s) ir kt. Nuo XIX a. prad\xc5\xbeios archeologijos paminklai prad\xc4\x97ti tirti (\xc5\xber.: archeologinis tyrimas), klasifikuoti ir registruoti (\xc5\xber.: Kult\xc5\xabros vertybi\xc5\xb3 registras).\n_START_SECTION_\nArcheologijos paminklai Lietuvoje\n_START_PARAGRAPH_\nLietuvos archeologijos paminklai apima net 12 000 met\xc5\xb3 laikotarp\xc4\xaf ir pasi\xc5\xbeymi didele \xc4\xafvairove bei skaitlingumu. Lietuvoje archeologijos paminklais prad\xc4\x97ta dom\xc4\x97tis XIX a. prad\xc5\xbeioje\xc2\xa0\xe2\x80\x93 Dionizas Po\xc5\xa1ka, Liudvikas Adomas Jucevi\xc4\x8dius, Teodoras Narbutas, Frederikas Diubua de Monper\xc4\x97. XIX a. antroje pus\xc4\x97je prad\xc4\x97ta juos registruoti. Pirmuosius piliakalni\xc5\xb3 s\xc4\x85ra\xc5\xa1us paskelb\xc4\x97 Motiejus Valan\xc4\x8dius, Jonas Basanavi\xc4\x8dius. XIX a. pabaigoje prad\xc4\x97ta sudarin\xc4\x97ti archeologinius \xc5\xbeem\xc4\x97lapius. Juozapas Radziukynas 1909\xc2\xa0m. apra\xc5\xa1\xc4\x97 apie 30 U\xc5\xbenemun\xc4\x97s piliakalni\xc5\xb3. Pirm\xc4\x85j\xc4\xaf visos Lietuvos archeologijos paminkl\xc5\xb3 s\xc4\x85ra\xc5\xa1\xc4\x85 ir \xc5\xbeem\xc4\x97lap\xc4\xaf (i\xc5\xa1leistas 1928\xc2\xa0m.) sudar\xc4\x97 Petras Tarasenka._NEWLINE_Lietuvos Respublikoje archeologijos paminklus registravo Valstyb\xc4\x97s archeologin\xc4\x97 komisija, nuo 1934\xc2\xa0m.\xc2\xa0\xe2\x80\x93 Paminkl\xc5\xb3 apsaugos referent\xc5\xabra, Lenkijos valdomame Vilniaus kra\xc5\xa1te\xc2\xa0\xe2\x80\x93 Vilniaus universiteto Archeologijos muziejus (med\xc5\xbeiaga nei\xc5\xa1liko). Darbai atnaujinti 1948\xc2\xa0m., kai prad\xc4\x97ta \xc5\xbevalgyti atskirus rajonus. Tyrin\xc4\x97jimus vykdo Lietuvos istorijos institutas, nuo 1991\xc2\xa0m. Kult\xc5\xabros paveldo centras, auk\xc5\xa1tosios mokyklos, muziejai._NEWLINE_Archeologijos paminklai buvo suregistruoti ir apra\xc5\xa1yti \xe2\x80\x9eLietuvos TSR archeologijos atlase\xe2\x80\x9c. 1984\xc2\xa0m. paskelbti 2924 archeologijos paminklai, 1993\xc2\xa0m.\xc2\xa0\xe2\x80\x93 2277 paminklai, nes i\xc5\xa1braukti sunaikinti ir ne archeologiniai objektai, pvz., kaimo kapeliai. Nuo 1995\xc2\xa0m. archeologijos paminklai traukiami \xc4\xaf Archeologini\xc5\xb3 viet\xc5\xb3 s\xc4\x85ra\xc5\xa1\xc4\x85 (Lietuvos Respublikos nekilnojam\xc5\xb3j\xc5\xb3 kult\xc5\xabros vertybi\xc5\xb3 registras), kuriame 2001\xc2\xa0m. buvo \xc4\xafra\xc5\xa1yti 1624 archeologijos paminklai, 2009\xc2\xa0m.\xc2\xa0\xe2\x80\x93 apie 2000. 2004\xc2\xa0m. duomenimis visoje Lietuvoje buvo i\xc5\xa1lik\xc4\x99 apie 830 bronzos ir gele\xc5\xbeies am\xc5\xbeiaus piliakalni\xc5\xb3 (Z. Baubonio ir G. Zabielos duomenys), Ryt\xc5\xb3 Lietuvoje ir i\xc5\xa1 dalies Vakar\xc5\xb3 Baltarusijoje\xc2\xa0\xe2\x80\x93 apie 390 gele\xc5\xbeies am\xc5\xbeiaus pilkapi\xc5\xb3 grupi\xc5\xb3, kuriose priskai\xc4\x8diuojama daugiau kaip 6500 pilkapi\xc5\xb3 (A. Tautavi\xc4\x8diaus duomenys su V. Vaitkevi\xc4\x8diaus papildymais). Did\xc5\xbeiausios apimties archeologiniai tyrin\xc4\x97jimai visose istorin\xc4\x97se balt\xc5\xb3 \xc5\xbeem\xc4\x97se (Lietuva, Latvija, Kaliningrado sritis, Lenkija, Baltarusija) iki \xc5\xa1iol vykdyti laidojimo paminkluose: pilkapiuose ir plok\xc5\xa1tiniuose kapinynuose. Iki XX a. de\xc5\xa1imtojo de\xc5\xa1imtme\xc4\x8dio balt\xc5\xb3 \xc5\xbeem\xc4\x97se jau buvo i\xc5\xa1tirta daugiau kaip 20 000 I a.\xc2\xa0\xe2\x80\x93 XIII a. laikotarpio kap\xc5\xb3 (A. Tautavi\xc4\x8diaus duomenys). Lietuvos teritorijoje iki 1995\xc2\xa0m. buvo i\xc5\xa1tirti 7625 XIV a.\xc2\xa0\xe2\x80\x93 XVII a. datuojami kapai 185 kapinynuose. Ta\xc4\x8diau ir \xc5\xa1iems, ir kit\xc5\xb3 r\xc5\xab\xc5\xa1i\xc5\xb3 paminkl\xc5\xb3 tyrin\xc4\x97jimams da\xc5\xbenai b\xc5\xabdingas fragmenti\xc5\xa1kumas. Pilnai i\xc5\xa1tirtos vos de\xc5\xa1imties piliakalni\xc5\xb3 aik\xc5\xa1tel\xc4\x97s, o viso i\xc5\xa1tirto ploto laidojimo paminkl\xc5\xb3 Lietuvoje iki \xc5\xa1iol neturime.'